paragraph_text: Međunarodni red slobodnog zidarstva za muškarce i žene "Le Droit Humain" (fran. Ordre Maçonnique Mixte International "Le Droit Humain"; engl. International Order of Freemasonry for Men and Women "Le Droit Humain"), najčešće Le Droit Humain International, je međunarodna organizacija i prva slobodnozidarska institucija koja je prihvatila načela apsolutne jednakosti među muškarcima i ženama svih rasa, narodnosti i religija. Na individualnoj razini Red ima za cilj "promicati napredak vrijednosti pojedinca, bez nametanja dogmi ili umanjivanja napuštanja kulturnih ili religijskih ideja". Na kolektivnoj razini nastoji "ujediniti muškarce i žene koji se slažu po humanističkoj duhovnosti uz istovremeno poštovanje individualnih i kulturnih razlika".